Die oortjies van die seekoei - Loving Thy Neighbour
Ek hoor vanoggend iemand hierdie uitdrukking gebruik en dit neem my gedagtes gevange. Daar is eweknieë soos die punt van die ysberg en die olifant in die kamer.
Wonderlik hoedat metafore soos hierdie 'n mens kan begelei om jouself, ander en in besonder God en sy bedoeling met jou lewe beter te verstaan.
Ons het dit al dikwels vir mekaar gesê dat die stressore waaronder ons in Suid Afrika leef buitegewoon is. Ek lees net die afgelope week dat ons land die sesde onveiligste land ter wêreld is wat mense se belewenis betref. Dit is uiters ontstellend dat ons so van koers af geraak het. Dr Braam Hanekom pleit vir 'n vredesakkoord om ten minste 'n poging aan te wend om die aggressie en woede in ons samelewing aan te spreek. Ons sal later daaroor gesels.
Ons leef ook somtyds so. Ons interpreteer nie wat in en rondom ons gebeur nie. Ons aanvaar dat dit sommer kleinighede en alledaagse irritasies is totdat die bom bars ( nog 'n metafoor). Dan is ons uiters verbaas dat daar soveel verskuil was waarvan ons oënskynlik nie geweet het nie, of dalk nie van wou weet nie.
Suid Afrika is daarvan 'n sprekende voorbeeld. Ons sal met die seekoei onder die water moet deel. Dit gaan nie wegraak nie. Ontkenning of verontskuldiging, blameer en vingerwys gaan ons nêrens bring nie. Daar is goed waaroor gepraat moet word.